Kommer oor nóg afleggings in mediabedryf(Argieffoto: Mahesh Patel/pixabay) Die Suid-Afrikaanse Nasionale Redakteursforum (Sanef) sê hy is diep bekommerd oor die voortgesette vlaag afleggings by media-organisasies landwyd. Primedia het nou ook gesê hy het met ŉ afleggingsproses begin. Cape Talk, KFM, 702 en Eye Witness News vorm deel van die maatskappy. Volgens Sanef het Primedia 786 voltydse werkers, waaronder 323 werkers by Primedia Broadcasting, die maatskappy se grootste afdeling. Die maatskappy het nog nie aangekondig hoeveel poste geraak word nie. Sanef sê die aankondiging kom kort nadat Media24 aangekondig het dat soveel as 510 mense by dié maatskappy hul poste kan verloor. Dié mediahuis het die publikasie van sommige van sy tydskrifte en koerante gestaak nadat hy hard getref is deur die Covid-19-pandemie. Die SAUK het ŉ ruk gelede aangekondig soveel as 600 mense by die nasionale uitsaaier kan afgelê word. Die Caxton-groep het in Mei aangekondig hy onttrek hom aan tydskrifpublikasie en alle verwante bedrywighede en Associated Media Publishing (AMP), een van Suid-Afrika se grootste onafhanklike mediahuise, het in April aangekondig dat hy sy deure gaan sluit. Volgens Sanef se berekeninge is nagenoeg 700 werksgeleenthede net in drukmedia reeds weens afleggings verlore. (Argieffoto: Unsplash) “Sanef neem kennis van die ontberings van joernaliste en mediawerkers wat hul werk verloor het – of moontlik kan – maar ook van die probleme vir ŉ demokrasie weens ŉ krimpende mediabedryf met krimpende nuuskantore en minder publikasies en mediahuise om oor ons mense se stories te berig,” lui ŉ verklaring van Sanef. “Ons glo Suid-Afrika moet meer stemme hoor – en uit alle provinsies – as ons ŉ lewendige en florerende demokrasie wil verseker.” Die forum het ŉ beroep gedoen op die regering, korporatiewe maatskappye en individuele burgers om die mediabedryf te ondersteun. Volgens Sanef het pres. Cyril Ramaphosa in ŉ vergadering in Mei onderneem dat die regering gaan kyk na maniere om die bedryf te ondersteun. “Sanef gaan die president hou by sy belofte.” Sanef het die maatskappye wat reeds tot sy medianoodverligtingsfonds bygedra het, bedank. Dit sluit in MTN, Alan Gray en Nedbank, asook die Open Society Foundation. Die fonds word gebruik om joernaliste wat hul inkomste verloor het, by te staan. Die eerste ronde aansoeke om hulp het reeds gesluit en betalings sal na verwagting vandeesweek nog gedoen word. Sanef sê hy sal binnekort ŉ aankondiging doen oor wanneer nuwe aansoeke ingedien kan word.